**Starmus-festivalen** (engelsk: The Starmus Festival) er en internasjonal vitenskaps- og musikkfestival. Festivalen ble første gang arrangert i 2011, deretter i 2014 og 2016, alle tre gangene på Kanariøyene Tenerife og La Palma. Den fjerde Starmus-festivalen, Starmus IV, ble avholdt i Trondheim sommeren 2017, med Norges teknisk-naturvitenskapelige universitet (NTNU) som vertskap.

> Dette er et vanvittig og vidunderlig dristig foretagende, å bringe sammen astronauter, forskere, filantroper, kunstnere, musikere, dette er noe svært spesielt. Det dreier seg selvsagt om astronomi, og det dreier seg om musikk, men det er også om menneskehetens plass i universet.
> 
> 
> musiker og astrofysiker Brian May under Starmus II, 2014
> 
>

Historie
--------

Garik Israelian i 2016  Foto: Garik Israelian 
Det var den armenske forskeren og musikeren Garik Israelian som tok initiativet til Starmus-festivalen. Han er astrofysiker, og har blant annet forsket på å prøve å få akustiske lydbølger i stjerneatmosfærer. Brian May, astrofysiker og musiker, kjent som tidligere gitarist i rockebandet Queen, var også en av grunnleggerne av Starmus.

Israelians opprinnelige idé var å arrangere en konsert i La Palma-observatoriet, som inneholder verdens største optiske, infrarøde teleskop. Konserten skulle foregå i det internasjonale astronomiåret 2009. Han tok kontakt med den franske musikeren Jean-Michel Jarre, som likte ideen, men konserten ble avlyst etter at myndighetene på Kanariøyene trakk seg fra løftet om finansiering.

Israelian bestemte seg da for å feire 50-årsjubileet for Jurij Gagarins første romferd med en festival i 2011. Dette ble den første Starmus-festivalen. Festivalens navn er sammensatt av STAR (=stjerne) og MUS (av music=musikk). Den amerikanske astronauten Neil Armstrong var hovedtaler på festivalen, som var gratis og åpen for publikum. Festivalen ble en suksess både for fagfolk og publikum, men en økonomisk katastrofe, ettersom den totalt manglet sponsorer.

Til tross for festivalens økonomiske problemer, ble Starmus arrangert for andre gang i 2014, denne gang med blant andre Stephen Hawking som foreleser. Informasjonen om den tredje festivalen i 2016 viser at den ikke hadde gratis adgang for andre enn innbyggerne på Kanariøyene.

Konsept
-------

Programmet for festivalene og listene over gjesteforelesere og utøvere, synliggjør målet med festivalen, som er å gjøre astronomi, romforskning og kunst tilgjengelig for et bredt publikum, og å bringe sammen de dyktigste forskerne og utøverne innen disse områdene for forskningsutveksling og -formidling – og opplevelser.

Under Starmus III i 2016 ble en ny pris utdelt som en anerkjennelse for bidrag til formidling/popularisering innenfor områdene forskning, kunst og film: «Stephen Hawking Medal for Science Communication». Prisen ble utdelt av Stephen Hawking, som hadde valgt mottagerne selv, og den gikk til komponisten Hans Zimmer, fysikeren Jim Al-Khalili og forskningsdokumentarfilmen *Particle Fever*.

Festivalens styre
-----------------

Starmus-styret består pr. 2016 av:

* Garik Israelian, astrofysiker og festivalens grunnlegger.
* Stephen Hawking, fysiker og kosmolog.
* Brian May, astrofysiker, musiker og låtskriver
* Peter Gabriel, musiker og menneskerettighetssaktivist
* Richard Dawkins, adferdsbiolog og evolusjonsbiolog
* Aleksej Leonov, tidligere kosmonaut
* Robert Williams, astrofysiker.
* David Eicher, president for Astronomy Foundation
* Jack Szostak, professor i genetikk ved Harvard Medical School, fikk Nobelprisen i fysiologi eller medisin (2009)
* Jill Tarter, astrofysiker og SETI-pionér.

Styremedlemmenes fagområder i listen ovenfor er tatt fra Starmus' presentasjon av styret.

Festivalene
-----------

Grafisk profil for Starmus IV.  
NTNU Komm.avd./Starmus
* 2011, Starmus I, Tenerife og La Palma. Tema: «50 Years of Man in Space» (50 år med mennesket i verdensrommet)
* 2014, Starmus II, Tenerife og La Palma. Tema: «Beginnings. The Making of the Modern Cosmos» (Begynnelser. Dannelsen av det moderne kosmos)
* 2016, Starmus III, Tenerife og La Palma. Tema: «Beyond the Horizon – Tribute to Stephen Hawking» (Bortenfor horisonten – hyllest til Stephen Hawking)
* 2017, Starmus IV, Trondheim. Tema: «Life and the Universe» (Livet og universet)
* 2019, Starmus V, Zürich. Tema: «A Giant Leap» (Et stort sprang)
* 2022, Starmus VI, Jerevan, Armenia. Tema: «50 years on Mars»

Utgivelser
----------

To uker før festivalen i 2014, ble boka *Starmus : 50 years of man in space* lansert. Sjefredaktører for boka er Garik Israelian og Brian May. Ansvarlig redaktør er David Eicher, sjefsredaktør for tidsskriftet *Astronomy Magazine*.

Samme år lanserte Ray Wakeman en DVD med tittelen: *Rick Wakeman & The English Rock Ensemble live at STARMUS. Special guest Brian May* Opptakene er fra 2014-festivalen.

Referanser
----------

1. ↑  originaltekst: «This is a mad and wonderful enterprise,» explains Brian May at the inaugural event. «To bring together astronauts, scientists, humanitarians, artists, musicians, this is something very special. It’s about astronomy, of course, and it’s also about music, but it’s also about the place of humanity in the universe.» Gjengitt i Freyners reportasje fra Starmus II
2. 1 2  Eicher (3. juni 2014)
3. 1 2  Anthony (17. juli 2016)
4. ↑  «Janet Anscombe om 2014-festivalen». Arkivert fra originalen 5. oktober 2016. Besøkt 4. oktober 2016.
5. ↑  «The brightest scientists and creators will get together (…) to share with the public their latest insights» Arkivert 9. oktober 2016 hos Wayback Machine.
6. ↑  Originaltekst om medaljen, fra starmus.com: «in recognition of contributions to science popularisation in the areas of Science, Art and Cinema».
7. ↑  Davis, Nicola (16. juni 2016). «Winners of inaugural Stephen Hawking medal announced». *The Guardian* **(engelsk)**.
8. ↑  hans fagområder slik Starmus presenterer dem
9. ↑  starmus.coms presentasjon av Williams Arkivert 5. oktober 2016 hos Wayback Machine.
10. ↑  Starmus' presentasjon av styret Arkivert 5. oktober 2016 hos Wayback Machine.
11. ↑  «Starmus V « STARMUS Festival» **(engelsk)**. Besøkt 15. september 2021.
12. ↑  «STARMUS Festival». *www.starmus.com* **(engelsk)**. Besøkt 21. september 2022.
13. ↑  om boklanseringen på prnewswire.co.uk

Kilder
------

* Anthony, Andrew (17. juli 2016). «Starmus festival : enough brains and Brians to fill the multiverse». *The Guardian* **(engelsk)**.
* Eicher, David. «Guest blog: An interview with Starmus founder Garik Israelian» **(engelsk)**. Dave's world.
* Meland, Svein Inge; Opheim, Aagot (4. oktober 2016). «Starmus til Trondheim : Vil lage vitenskapsfestival på Marinen». *Adresseavisen*.

Eksterne lenker
---------------

* Offisielt nettsted Rediger på Wikidata

* (en) Starmus Festival – kategori av bilder, video eller lyd på Commons Rediger på Wikidata
* Freyne, Patrick (18. oktober 2014). «Starmus: a festival of the stars» **(engelsk)**. irishtimes.com.  *(en journalists beskrivelse av 2014-festivalen)*